Vruntschap vnd leue vnd wes wy ghudes vormoghen. Leuen heren vnde sunderlie ghude vrunde. Wetet als vm den breff, den gy vns senden, dat gy schaden ghenomen hadden, dat vns let is, vnd gy vns screuen, dat wy se togheren scholden, ofte wy se war vornemen willick, dat wy gherne ghedan wolden hebben vnd noch gherne don willen, war wy dat enden kunnen. Jn desen scheren vorneme wy er nicht oppe dusse tijd; mit in den Swedeschen scheren dar vntmotten se vnser borgher en vnd quam van dem Holme vnd wolde to Abo, vnd nemen eme sine vitallie; vnd de hupe hadden ij kopschepe, de se ghenomen hadden. War se sint ghebleuen sint des vnd wete wy nicht. Dar mede syt Gode beuolen. Ghescreuen to Abo, vnder vnsen jngheseghel. Borghermester vnde ratmans der stat Abo. Adress: An de erbaren lude bormestere vnd raed der stat to Reuel mit werdichet.